14 E re ka re ruile boleo le bosaitekanelang, re tshwanetse go tsaya matsapa gore re nne re le phepa mo boitsholong. Paulo o ne a re: “Ke itaya mmele wa me ke bo ke o tshwara jaaka motlhanka, gore fa ke sena go rerela ba bangwe, nna ka bonna ke se ka ka nna yo o sa amogelweng ka tsela nngwe.” (1 Bakor. 9:27) Ka jalo, a re ititeyeng sehuba gore re dirise kgakololo ya ga Jesu e e malebana le boitsholo, le ka motlha re sa itetle go dira dilo tse di bontshang go se anaanele setlhabelo sa gagwe sa thekololo.—Math. 20:28; Baheb. 6:4-6. 3 Balatedi ba ga Jesu ba lekgolo la ntlha la dingwaga ba ne ba ka bolela jang ba tlhomamisegile gore e ne e le ene Mesia? Jehofa o ne a dirisitse baporofeti go senola kgato ka kgato dilo tse di neng di tla tlhaola Mesia yo o neng a tla. Mokanoki mongwe wa Baebele o ne a tshwantsha seno le go momaganya sefikantswe se se dirilweng ka dikarolwana tsa mmabole. Akanya fela banna ba le bantsi ba ba neng ba ise ba ke ba buisane, mongwe le mongwe wa bone a tlisa karolo ya sefikantswe sa mmabole mo phaposing. Fa dikarolo tseo di ne di ka kopana mmogo sentle go bopa sefikantswe se se feletseng, go a utlwala gore o ne o ka konela ka gore ga go a itiragalela fela, go tshwanetse ga bo go na le mongwe yo o ileng a rulaganya gore karolo nngwe le nngwe ya sefikantswe seo e tla nna kana kang a bo a romelela monna mongwe le mongwe karolo ya sone. Fela jaaka karolo nngwe le nngwe ya sefikantswe, boporofeti bongwe le bongwe jo bo buang ka ga Mesia bo ne bo tla tlhalosa tshedimosetso nngwe ya botlhokwa ka ga Mesia.